CGSถูกฉก3มือดีดูพอร์ตยันไม่กระทบ
คันทรี่ กรุ๊ป ยอมรับโดน บล.ซีไอเอ็มบี ฉกมือดีบริหารพอร์ตลงทุนไปทั้ง 3 คน หาคนใหม่แทนแล้ว ไม่กระทบกำไร
20 ส.ค. 2554

คันทรี่ กรุ๊ป ยอมรับโดน บล.ซีไอเอ็มบี ฉกมือดีบริหารพอร์ตลงทุนไปทั้ง 3 คน หาคนใหม่แทนแล้ว ไม่กระทบกำไร
นายประสิทธิ์ ศรีสุวรรณ กรรมการผู้จัดการใหญ่ บริษัทหลักทรัพย์ คันทรี่ กรุ๊ป (CGS) เปิดเผยว่า ยอมรับว่าเจ้าหน้าที่ฝ่ายดูแลพอร์ตลงทุนของบริษัทจำนวน 3 คน ถูกดึงไปยัง บล.ซีไอเอ็มบี ทั้ง 3 คน มีผลงานที่ดี สามารถสร้างผลตอบแทนให้กับพอร์ตของบริษัท 30-40% แต่เชื่อว่าไม่กระทบต่อบริษัทแต่อย่างใด เนื่องจากมีคนใหม่เข้ามาแทน 3 คน
ปัจจุบันพอร์ตลงทุนของบริษัทมีจำนวน 125 ล้านบาท เพิ่มขึ้นจากปีที่ผ่านมาอยู่ที่ 100 ล้านบาท ซึ่งปีนี้ยังคงพอร์ตลงทุนในจำนวนดังกล่าว 
ขณะนี้บริษัทมีส่วนแบ่งตลาดธุรกิจค้าหลักทรัพย์ในอันดับ 2 จำนวน 5.3% ในสิ้นปีนี้คาดว่าจะรักษาตำแหน่งอันดับ 2 ได้ด้วยสัดส่วน 5-6% แต่ยอดสินเชื่อเพื่อซื้อหุ้น (มาร์จินโลน) ของบริษัทลดลงมาอยู่ที่ 700 ล้านบาทตามภาวะตลาด จากก่อนหน้านี้เคยขึ้นไปสูงถึง 1,200 ล้านบาท
สำหรับกรณีมีชื่อที่เกี่ยวข้องกับ CGS เข้าไปพัวพันในการซื้อกิจการ (เทกโอเวอร์) บริษัท โทรีเซนไทย เอเยนต์ซีส์ (TTA) นายประสิทธิ์ กล่าวว่า นับตั้งแต่มีข่าวออกมายังไม่ได้รับโทรศัพท์หรือการติดต่อจากตลาดหลักทรัพย์แห่งประเทศไทย และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อให้ชี้แจงข้อมูลแต่อย่างใด แต่หากมีการสอบถามเข้ามาบริษัทยินดีให้ความร่วมมือ